Matovič, Igor, podpredseda vlády a minister financií SR (2021-06-15):
Dvaja policajní prezidenti, policajní prezidenti skončili vo väzbe a obvinení z katastrofálnych skutkov. Zo skutkov, kde predávali informácie, kde upozorňovali ľudí, ktorí sú trestne stíhaní, a vyberali si za to prachy! Vaša štátne tajomníčka na ministerstve, s prepytujem, ministerstve spravodlivosti predávala rozsudky za kabelky! Toto ste vy urobili zo Slovenska. A vy sa nehanbíte dnes tu byť tí sudcovia, vy idete moralizovať?! Vy idete robiť z obetí, ako je Roman Mikulec, páchateľov a z páchateľov obete?! Máte Boha pri sebe?! Pardon (rečník sa na chvíľu otočil k predkladateľovi), Marxa alebo Lenina, máte pri sebe? (Smiech v sále a potlesk.) To neni v súlade ani s kostolnou morálkou, to nie je v súlade s morálkou, to nie je v súlade s marxizmom-leninizmom, to nie je v súlade s ničím normálnym. Na vašom mieste tieto miesta štyri roky by som tu nechal prázdne, chodil by som po kanáloch, pozrieť babku a uja a tetu a svoje deti, ale neukázal by som sa tu a nesnažil by som sa tváriť, že tu môžem ja ako morálna autorita kázať o nejakej morálke, keď ste toto urobili so štátom. Capo de tutti capo (capo di tutti capi, pozn. red.) znamená šéf všetkých mafiánov a, áno, ten, čo tu na začiatku obhajoval túto schôdzu a ukazoval prstom na Romana Mikulca, tak, áno, tento človek je zodpovedný za to, čo sa tu stalo. Áno, v tej hierarchii už sú všetci de facto tam, kde patria, a ešte niektorí pribudnú. Ale dvaja kľúčoví organizátori toho zločinu sú stále na slobode a majú obrovský strach, že skončia tak isto. Ja neviem, či to a kedy to nastane, ale tí ľudia, ktorí toto urobili so štátom, to nerobili sami od seba, niekto ich dirigoval a dnes vieme, kde to bolo. Na siedmom poschodí či piatom poschodí v hoteli Hilton so samostatným vchodom, kde sa stretával Bödör, Gašpar, Fico, Pellegrini a spol. a organizovali to, ako nám unesú štát. A oni nám ho uniesli. Ja som tu desať rokov na to upozorňoval a veľakrát vtedy, keď to nebolo populárne. Veľakrát vtedy, keď nikto na to nemal odvahu, nikto tu netrúfol postaviť sa mafiánovi Ficovi zoči-voči a povedať mu, že chráni zlodejov. Áno, dnes sa dozvedám z policajných správ, že títo istí ľudia ma dali tajne sledovať, sledovali mňa, moju manželku a robili to nezákonne, bez akéhokoľvek súhlasu sudca (sudcu, pozn. red.). Vy ste kryli systém presne ten, ktorý uznával pán generálny prokurátor, opäť s prepytujem, Trnka. Vtedy, keď ja som sa s ním stretol ako opozičný poslanec, pardon, koaličný poslanec, vtedy 2010. roku, mi hovoril ako generálny prokurátor, že on uznáva ten systém, presne ten, ktorý tu obhajoval, a sa rozčuľoval Robert Fico, že si politici navzájom nejdú nejako príliš po krku a on sa tu snaží upratať tieto veci tak, aby teda z toho neboli zbytočné aféry. Áno, žili ste dvanásť rokov v presvedčení, že vrana vrane oči nevykole, lenže my nie sme vrany. My sme ľuďom sľúbili (reakcia navrhovateľa), ty si potkan, my sme ľuďom sľúbili, že zabezpečíme spravodlivosť, že tu nebude mafia rozhodovať o tom, že kto má pravdu pred súdom a kto nie, že sa tu nebudú predávať rozsudky za kabelky. Že tu nebude rozhodovať ten, kto má správne čísla v svojom mobile, ale ten, kto má právo, ten vyhrá akýkoľvek spor. (Potlesk.) Lenže to, čo vy ste urobili so Slovenskom, to nemá obdobu a skúste mi nájsť, tuto je jeden taký – jak to? – trtko, ktorý je sčítaný a on akože vie určite nájsť z histórie Sicílie, že či takéto niečo sa niekedy stalo. Že keď prišla nová moc, zistila, že to je zhnité od vrchu po spodok cakomprásk. Že zrazu je policajný prezident Gašpar aj Lučanský vo väzbe, že šéf protikorupčnej jednotky Krajmer vo väzbe, šéf protikorupčnej jednotky Krajmer vo väzbe, šéf policajnej inšpekcie Szabó vo väzbe, generálny prokurátor Trnka obvinený, obžalovaný, špeciálny prokurátor vo väzbe, Kováčik, štátna tajomníčka Jankovská z ministerstva spravodlivosti, keď si dobre pamätám, poslankyňa mafiánskej strany SMER – sociálna, vraj, demokracia (reakcia navrhovateľa) Jankovská vo väzbe.